## La Generalitat destina enguany un milió d'euros a entitats municipals per al desenvolupament de programes que promocionen la participació de la infància i adolescència

*** La directora general de Família, Infància i Adolescència i Repte Demogràfic ha assistit a Sagunt a la jornada d'UNICEF per a les Ciutats Amigues de la Infància
* La Xarxa CLIA de consells locals de la Comunitat Valenciana ha crescut un 30 %, i ha passat de 55 consells en 2022 als 72 actuals**

La Vicepresidència Segona i Conselleria de Serveis Socials, Igualtat i Habitatge destinarà enguany un milió d'euros a entitats locals per a impulsar i desenvolupar programes que promocionen la participació de la infància i adolescència en els seus municipis.

Així ho ha assenyalat la directora general de Família, Infància i Adolescència i Repte Demogràfic, Elena Albalat, durant la seua participació en la inauguració de la jornada formativa que ha organitzat UNICEF per a les Ciutats Amigues de la Infància a Sagunt.

En la seua intervenció, la directora general ha agraït tant a l'Ajuntament de Sagunt com a UNICEF Comunitat Valenciana la labor de “difondre i donar a conéixer” els drets de la infància i adolescència, i també la tasca de “formar i preparar” les persones professionals que treballaran al seu costat.

Amb la iniciativa de Ciutats Amigues de la Infància “volem garantir que xiquets, xiquetes i adolescents exercisquen el dret de participació interactuant amb altres persones del seu entorn i tractant temes que afecten les seues condicions de vida individuals i col·lectives”, ha puntualitzat.

Elena Albalat ha indicat que la participació infantil “és un dels principis bàsics del sistema d'atenció a la infància i adolescència de la Conselleria”, i ha destacat la importància d'“implicar les entitats locals” en el foment d'esta participació a través dels consells locals que conformen la Xarxa CLIA de la Comunitat Valenciana.

Com a novetat, en l'edició d'enguany les ajudes s'amplien a més municipis perquè es reduïx a 300 habitants la població necessària per a poder sol·licitar-les, i d'esta manera s'afavorix l'accés de les localitats més xicotetes.

**Consells locals i autonòmics**

Durant el seu discurs, la directora general ha valorat l'alta participació dels municipis de la Comunitat Valenciana en estes iniciatives, com demostra l'evolució d'estos consells locals que han crescut un 30 % respecte a 2022, en passar de 55 als 72 consells municipals constituïts actualment, que compten amb la participació de 1.700 xiquets, xiquetes i adolescents.

Així mateix, s'ha referit als dos òrgans autonòmics que també funcionen de manera activa i participativa: el Consell d'Infància i Adolescència de la Comunitat Valenciana i el Consell Infantil i Adolescent del Sistema de Protecció, els dos com a organismes impulsats per la Generalitat amb l'objectiu de “comptar amb l'opinió de xiquetes, xiquets i adolescents i portar a la pràctica així el seu dret a ser escoltats col·lectivament en els assumptes que els concernixen”.

En este sentit, ha anunciat que, en breu, s'impulsaran “fòrums de trobada, intercanvi d'experiències i trobades” entre tots els consellers i conselleres infantils de la Comunitat Valenciana, per a “enriquir el treball que s'està desenvolupant en molts municipis”.

Fecha: 17/01/2024